Bjaroza

Bjaroza (běłorusce Бяроза; rusce Берёза/ Bjerjoza; pólsce Bereza Kartuska) je město w Brestskej oblasći w Běłoruskej. Je zarjadniske sydło Bjarozawskeho rajona. Leži při rěce Jaselda něhdźe 100 kilometrow sewjerowuchodnje Bresta. Ma něhdźe 29 tysac wobydlerjow. Stawizny Sydlišćo je so w lěće 1477 prěni raz naspomniło a słušeše tehdy k wulkowjerchowstwu Litawskej. Wot 1648 do 1689 natwarichu tule kartuzianski klóšter, kotryž sta so bórze z jednym z najwjetšich w cyłej Pólsko-Litawskej. Po dźělenju Pólskeje přińdźeštej město a klóšter k Ruskemu carstwu. Po pólskim nowemberskim zběžku 1830/31 bu klóšter wot wyšnosće zawrjeny a w lěće 1866 zdźěla wottorhany. Tež barokna klóšterska cyrkej so tehdy zhubi. Po pólsko-sowjetskej wójnje słušeše Bjaroza wot 1921 jako Bereza Kartuska k Pólskej. W lěće 1939 bu wot Čerwjeneje armeje wobsadźena a wot 1941 do 1944 steješe pod kontrolu němskeje wehrmachty. Wot cyłkownje pjeć tysac wobydlerjow běchu tehdy wokoło 4500 Židow, z kotrychž bu wjetšina w holocausće zamordowana. Wot kónca Druheje swětoweje wójny bě městačko dźěl Běłoruskeje sowjetskeje republiki. Žórła Literatura Bereza Kartuska/ Słownik geograficznym Królestwa Polskiego, T. I: Aa – Dereneczna. Warszawa, 1880. s. 140–141. Wotkazaj Oficielne webstrony